**Sutarties Specialiųjų sąlygų priedas Nr. 1**

**LIETUVOS RESPUBLIKOS EKONOMIKOS IR INOVACIJŲ MINISTERIJOS DARBUOTOJŲ TARNYBINIŲ KELIONIŲ ORGANIZAVIMO PASLAUGŲ PIRKIMO TECHNINĖ SPECIFIKACIJA**

### 1. PERKAMŲ PASLAUGŲ POBŪDIS

1.1. Perkamos šios Lietuvos Respublikos ekonomikos ir inovacijų ministerijos (toliau – Klientas) darbuotojų tarnybinių kelionių organizavimo paslaugos (toliau – Paslaugos):

1.1.1. tarnybinių kelionių oro transportu šios techninės specifikacijos 1 priedo lentelėje nurodytais maršrutais (pagrindiniais maršrutais) paslaugos;

1.1.2. tarnybinių kelionių žemės, vandens ir oro transportu kitais (nepagrindiniais) maršrutais paslaugos;

1.1.3. viešbučių (apgyvendinimo) paslaugos;

1.1.4. į tarnybines keliones vykstančių asmenų draudimo kelionių metu ir kitos su tarnybinėmis kelionėmis susijusios paslaugos;

1.1.5. kitų su tarnybine komandiruote susijusių paslaugų, kaip antai vizų forminimo, paslaugos.

1.2. Numatoma Paslaugas pirkti 36 (trisdešimt šešių) mėnesių laikotarpiui.

1.3. Klientas planuoja pirkti apie 400 (keturis šimtus) tarnybinių kelionių per vienerius metus.

1.4. Paslaugos turi būti teikiamos vadovaujantis šiais reikalavimais:

1.4.1. tarnybinių kelionių maršrutai turi būti parinkti be persėdimų ir nakvynių tarpiniuose miestuose, tačiau, jei taip neįmanoma, persėdimų ir nakvynių turi būti kuo mažiau;

1.4.2. Paslaugų teikėjas turi siūlyti ištisinį aviabilietą kelionei į vieną pusę (vienas aviabilietas kelionei pirmyn, kitas aviabilietas kelionei atgal) arba ištisinį aviabilietą visai kelionei;

1.4.3. Paslaugų teikėjas negali siūlyti bilietų, išrašytų naudojant keleivių pervežime nedalyvaujančios aviakompanijos blanką;

1.4.4. Klientui turi būti leidžiama keisti arba grąžinti aviabilietus be apribojimų, jei tai leidžia aviakompanijų nustatytos bilietų pardavimo taisyklės. Jei šios taisyklės to neleidžia, aviabilietai keičiami ar grąžinami su aviakompanijų bilietų pardavimo taisyklėse nustatyta priemoka arba bauda. Ar Klientui bus reikalingi aviabilietai su galimybe keisti arba grąžinti be apribojimų, nurodoma konkretaus užsakymo metu;

1.4.5. Klientas numato pirkti tiek ekonominės, tiek verslo klasės aviabilietus (bus nurodoma konkretaus užsakymo metu);

1.4.6. Klientas turi pirkti aviabilietus iš aviakompanijų, kurios yra IATA narės;

1.4.7. Paslaugų teikėjas privalo tarpininkauti sprendžiant dingusio ar sugadinto bagažo problemas;

1.4.8. Jeigu netiesioginis skrydis vykdomas skirtingomis aviakompanijomis ir ne dėl skrendančiojo kaltės pavėluojama į kitą užsakytą reisą, Paslaugų teikėjas privalo tarpininkauti randant kainos ir laiko atžvilgiu optimalų kelionės variantą, kad keleivis galėtų nuvykti iki galutinės maršruto vietos. Paslaugų teikėjas turi užtikrinti nuolatinę pagalbą (7/24) keleiviams atsiradus bet kokiems neaiškumams ar įvykus nenumatytiems atsitikimams kelionės metu, prieš kelionę ar po jos (organizuoti apgyvendinimą ir teikti pagalbą skrydžių vėlavimo, atšaukimo, atidėjimo ar atsisakymo vežti atvejais ir pan.);

1.4.9. Jeigu bet kokios trumpalaikės akcijos metu kuri nors aviakompanija tam tikriems maršrutams taiko kainas, žemesnes už rinkos, Paslaugų teikėjas irgi sumažina aviabilietų kainas analogiškiems maršrutams;

1.4.10. Klientas turi teisę įsigyti iš Paslaugų teikėjo aviabilietus, apgyvendinimo viešbučiuose paslaugas, žemės ir vandens transporto bilietus, draudimo ir kitas su tarnybinėmis kelionėmis susijusias paslaugas mažiausiomis tuo metu Lietuvos rinkoje esančiomis kainomis;

1.4.11. Klientui pasirašius su aviakompanijomis susitarimus dėl geriausio tarifo konkrečiam maršrutui suteikimo, Paslaugų teikėjas turės išrašyti aviabilietus Klientui susiderėtais su aviakompanijomis tarifais. Bendradarbiaudamas su aviakompanijomis Klientas turi teisę patikrinti, ar Paslaugų teikėjo siūlomas bilieto tarifas atitinka aviakompanijos Klientui suteiktą tarifą ir, esant nesutapimams, taikyti pirkimo sutartyje numatytas sankcijas;

1.4.12. Aviabilietai, kurių maršrutai nurodyti šios techninės specifikacijos 1 priedo lentelėje, turi būti parduodami ne didesnėmis nei tuo metu oro transporto paslaugų tiekėjų tinklalapiuose viešai skelbiamų aviabilietų kainomis.

1.4.13. Pirkimo sutarties galiojimo laikotarpiu Paslaugų teikėjas turės taikyti pasiūlyme nurodytas ir Specialiosiose pirkimo sąlygose nurodytuose pasiūlymų vertinimo kriterijuose ir sąlygose nustatyta tvarka įvertintas Paslaugų kokybę ir sutarties vykdymo ir valdymo efektyvumą užtikrinančias priemones;

1.4.14. Paslaugų teikėjas gali siūlyti kelionių autobusais paslaugas ne žemesnius kaip Euro4 (arba jam lygiaverčio) standarto reikalavimus atitinkančiais autobusais;

1.4.15. Teikiant autobusų, traukinių ir vandens transporto organizavimo paslaugas, Klientui turi būti leidžiama keisti arba grąžinti bilietus be apribojimų, jei tai leidžia vežėjų nustatytos bilietų pardavimo taisyklės. Jei šios taisyklės to daryti neleidžia, bilietai keičiami arba grąžinami su atitinkamų vežėjų bilietų pardavimo taisyklėse nustatyta priemoka arba bauda;

1.4.16. Paslaugų teikėjo siūlomi viešbučiai turi būti ne žemesnės nei 3 (trijų) žvaigždučių klasės. Paslaugų teikėjas, parinkdamas viešbučius, turi atsižvelgti į susisiekimą miesto transportu tarp viešbučio ir Kliento nurodytos renginio vietos (adreso) ir parinkti geriausius susisiekimo su oro uostu ir renginio vieta variantus;

1.4.17. Paslaugų teikėjas turi garantuoti nurodytą viešbučio rezervacijos kainą konkrečiam užsakymui, tai yra, Kliento darbuotojui nuvykus į pasirinktą viešbutį, neturi būti taikomi jokie papildomi mokesčiai, išskyrus tuos atvejus, kai atitinkamą mokestį turi susimokėti pats į šalį atvykęs darbuotojas (pavyzdžiui, miesto mokestį).

### 2. PASLAUGŲ UŽSAKYMO TVARKA, TERMINAI IR KITOS SĄLYGOS

2.1. Paslaugas Klientui turi teikti Paslaugų teikėjo pasiūlyme nurodyti ir Specialiosiose pirkimo sąlygose nurodytuose pasiūlymų vertinimo kriterijuose ir sąlygose nustatyta tvarka įvertinti 2 (du) specialistai. Paslaugų teikėjas turi nurodyti jų telefono numerius ir elektroninio pašto adresus. Paslaugų teikėjas taip pat turi nurodyti elektroninio pašto adresą, kuriuo Klientas turės pateikti tarnybinių kelionių užsakymus.

2.2. Detali informacija apie numatomas įsigyti Paslaugas bus pateikiama kiekvieno konkretaus užsakymo metu Paslaugų teikėjo nurodytu elektroniniu paštu.

2.3. Paslaugų teikėjas turi pateikti tarnybinės kelionės organizavimo pasiūlymus Kliento nurodytu elektroniniu paštu per 1 (vieną) darbo valandą nuo Kliento užsakymo pateikimo. Kai Klientas perka aviabilietus ir/arba užsisako viešbučius, Paslaugų teikėjas privalo pagal Kliento užsakyme nurodytą galutinį kelionės tikslą pateikti ne mažiau kaip 3 pigiausius ir atitinkančius šios Techninės specifikacijos reikalavimus maršrutų variantus ir aviabilietų kainas ir/arba ne mažiau kaip 3 pigiausius ir atitinkančius šios Techninės specifikacijos reikalavimus viešbučių variantus ir jų kainas, iš kurių Klientas išsirenka optimaliausius ir geriausiai atitinkančius jo poreikius.

2.4. Jeigu Klientas, pasinaudodamas visa jam viešai prieinama informacija, nustatys, kad rinkoje yra pigesnių, nei pateikė Paslaugų teikėjas, transporto bilietų ar viešbučių, atitinkančių techninės specifikacijos reikalavimus, Klientas turi teisę pareikalauti, kad Paslaugų teikėjas pakartotinai pateiktų pasiūlymą užsakymui, įtraukdamas Kliento nurodytų transporto bilietų ar viešbučių kainas. Teikėjui per 1 (vieną) valandą nepateikus pakartotino pasiūlymo užsakymui su Kliento nurodytomis kainomis, bus taikomos pirkimo sutartyje numatytos sankcijos.

2.5. Kliento prašymu Paslaugų teikėjas privalo pateikti visus rezervacinės(-ių) sistemos(-ų) siūlomus maršrutų variantus ir aviabilietų kainas.

2.6. Paslaugų teikėjas įsipareigoja vykdyti užsakymą dėl Paslaugų pirkimo tik gavęs raštišką (elektroniniu paštu) Kliento užsakymo patvirtinimą. Paslaugų teikėjas privalo savo sąskaita ištaisyti dėl Paslaugų teikėjo darbuotojų ar subtiekėjų kaltės atsiradusius trūkumus.

2.7. Tuo atveju, jeigu Paslaugų teikėjo pasiūlyme pateiktas ir Specialiųjų pirkimo sąlygose Pasiūlymų vertinimo kriterijuose ir sąlygose nustatyta tvarka įvertintas sutarties vykdymą ir valdymą užtikrinantis sprendinys yra interaktyvus (pavyzdžiui, siūloma savarankiško rezervavimo interaktyvi sistema) ir suteikia galimybę Klientui pačiam rinktis skrydžių ir/arba viešbučių variantus, Klientas gali pats pasirinkti ir nurodyti Paslaugų teikėjui kokius skrydžius ir/ar viešbučius rezervuoti.

2.8. Paslaugų teikėjas privalo nedelsdamas elektroniniu paštu ar telefonu informuoti Klientą apie bet kokius pasikeitimus, susijusius su užsakymo vykdymu.

2.9. Paslaugų teikėjas, priklausomai nuo užsakytų paslaugų, Klientui šios Techninės specifikacijos 2.10 papunktyje nustatyta tvarka pateikia:

2.9.1. aviabilietą, nurodydamas visas kainos sudėtines dalis: aviabilieto tarifą, tarifui taikomą nuolaidą (jei Paslaugų teikėjas ją taiko), privalomus mokesčius ir aptarnavimo mokestį už kelionės oro transportu organizavimą;

2.9.2. viešbučio rezervaciją patvirtinančius dokumentus, nurodydamas apgyvendinimo viešbutyje kainą ir aptarnavimo mokestį už apgyvendinimo viešbutyje organizavimą;

2.9.3. į tarnybinę kelionę vykstančio asmens draudimo dokumentus, nurodydamas draudimo kainą ir aptarnavimo mokestį už draudimo organizavimą;

2.9.4. žemės ar vandens transporto bilietą, nurodydamas bilieto kainą ir aptarnavimo mokestį už kelionės žemės ar vandens transportu organizavimą.

2.10. Paslaugų teikėjas kiekvieno einamųjų metų ketvirčio pabaigoje arba Klientui pareikalavus turi pateikti apibendrintą įvairaus laikotarpio informaciją apie: daugiausiai keliaujančius darbuotojus, kelionių kryptis, panaudotus asignavimus atskiriems kelionių segmentams, brangiausius/pigiausius viešbučius nurodytame mieste, brangiausius/pigiausius aviabilietus konkretiems maršrutams.

2.11. Įvykus krizinei/ neeilinei situacijai (vėluojant skrydžiui, atšaukus ir/arba atidėjus skrydį, ir/arba susiklosčius nenumatytoms aplinkybėms sąlygotoms nenugalimos jėgos, Paslaugų tiekėjas nedelsdamas, ne ilgiau nei per 2 (dvi) valandas nuo pranešimo pateikimo turi rasti tinkamas priemones krizinei/ neeilinei situacijai išspręsti.

2.12. Kelionės dokumentai, nurodyti šios Techninės specifikacijos 2.9 papunktyje, per 1 (vieną) darbo dieną po užsakymo patvirtinimo be papildomo mokesčio turi būti pateikti Klientui elektroniniu paštu. Klientui pareikalavus, atspausdinti bilietai bei kiti kelionės dokumentai turi būti per 1 (vieną) darbo dieną po pareikalavimo be papildomo mokesčio pristatomi pirkimo sutartyje nurodytu Kliento adresu.

### 3. APLINKOSAUGINIAI REIKALAVIMAI

3.1. Pirmumas turi būti teikiamas Paslaugų teikėjo siūlomiems viešbučiams, atitinkantiems „Green Key” reikalavimus, t. y. pirmiausia turi būti siūlomi „Green Key” ar lygiaverčius reikalavimus atitinkantys viešbučiai (informacija apie „Green Key” reikalavimus atitinkančius viešbučius pateikiama adresu: https://www.greenkey.global);

3.2. Perkamoms paslaugoms taikomos Lietuvos Respublikos aplinkos ministro 2011 m. birželio 28 d. įsakymu Nr. D1-508 (2022 m. gruodžio 13 d. Nr. D1-401 redakcija) patvirtinto Aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdami prekes, paslaugas ar darbus, taikymo tvarkos aprašo 4.4.3 ir 4.4.4.1 p. nuostatos. Esant dokumentų spausdinimo būtinybei turi būti naudojamas 100 proc. perdirbtas popierius. Perkančiajai organizacijai paprašius Paslaugų teikėjas turi pateikti aprašymus ar kitus dokumentus, įrodančius, kad naudojamas perdirbtas popierius.

Lietuvos Respublikos ekonomikos ir inovacijų ministerijos

darbuotojų tarnybinių kelionių organizavimo

techninės specifikacijos 1 priedas

PAGRINDINIAI MARŠRUTAI

|  |  |  |
| --- | --- | --- |
| Eil. Nr. | Maršrutas | Maršruto dažnumas, % |
| *1* | *2* | *3* |
|  | Vilnius-Briuselis-Vilnius | 30 |
|  | Vilnius-Paryžius-Vilnius | 25 |
|  | Vilnius-Ryga-Vilnius | 10 |
|  | Vilnius-Frankfurtas/M-Vilnius | 10 |
|  | Vilnius-Varšuva-Vilnius | 10 |
|  | Vilnius-Kopenhaga-Vilnius | 5 |
|  | Vilnius-Helsinkis-Vilnius | 7 |
|  | Vilnius-Stambulas-Vilnius | 3 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_